5 заблуда о здравој исхрани

Заблуда о здравој исхрани – ево где често греше и они који сматрају да су одлично упознати са принципима здраве исхране. Појам „здрава исхрана’“ често можете да чујете код нутрициониста, лекара и спортиста, али колико „обичних људи“ може заиста да каже да се здраво храни? Чињеница је да последњих година тренд здравог живота и превасходно здраве исхране постаје све присутнији и то је заиста сјајно, али како уопште одредити шта подразумева здрава исхрана и да ли сте можда живели у илузији и веровали у неке итекако распорстрањене заблуде.
МИТ: Кад једете брзу храну, важно је само да „сагорите“ те празне калорије
Истина није толико једноставна. Квалитет онога што једете је јако важан. А штета коју нанесете организму кад се наједете брзе хране не може тек тако да се „поништи“ вежбањем. Aдитиви који се додају прерађеној храни могу да повећају ризик од развоја аутоимуних болести.
Ако покушавате да лош избор намирница компензујете интензивним тренинзима, грешите у два корака: интензивна физичка активност је својеврстан стрес за организам, а без квалитетних намирница које ће телу пружити све што му је потребно за опоравак након тренинга, постаћете слабији а не снажнији. Избалансирана исхрана важна је за сваког од нас, а ако редовно вежбате здрава исхрана је чак и важнија, него ако сте лења буба која се слабо креће. Зато немојте губити из вида колико је важан избор намирница које ће бити на вашем јеловнику.
МИТ: Можете да једете протеина колико год хоћете
Већина људи који воде рачуна о здравој исхрани забринута је око уноса, или претераног уноса, угљених хидрата. Али, истина је да је могуће претерати са уносом било којем макронутријента, укључујући и протеине. Протеини које уносите исхраном одржавају, лече и репарирају ткива у телу која су саздана од протеина као од „циглица“. Али, потребно је да исхраном унесете онолико протеина колико је неопходно да се ти задаци испуне. Ако претерате, вишак протеина може да вас омете у скидању вишка килограма, или чак да доведе и до гомилања килограма.
Да бисте одржали добар баланс, нека намирнице богате протеинима буду на вашем столу током сваког оброка, али не лудујте. Ако сте физички активни, током дана би требало да унесте грам протеина по килограму ваше „жељене“ телесне тежине.


МИТ: Ако једете после тренинга, као да нисте ни вежбали
Не, калорије које унесете након вежбања не претварају се аутоматски у масне наслаге око струка. Једино на шта би требало да обратите пажњу је, погађате, шта и колико једете. Као и у свим осталим случајевима… Добар избор била би салата са лососом или авокадо, протеински смути са воћем, поврћем.
МИТ: Воће је опасно колико и бомбоне
Има људи који у паничном страху од шећера избегавају и воћне шећере. Али, студија недавно спроведена на Харварду показала је да избегавање воћа није неопходан корак чак ни ако желимо да скинемо који килограм.
Имајте у виду да је воће добар извор важних нутријената, витамина, воде и влакана. А што се шећера тиче, ствари стоје овако: шоља јагода има око 7 грама шећера, кашичица меда 12, лименка кока-коле 30, 17 гумених бомбона 21 грам… Кад то узмете у обзир, јасно вам је да је воће добар избор. Важно је само да га једете у разумним количинама, наравно. Дакле, не килограм јагода, него чинијицу…
У току дана, требало би да поједете две порције воћа, једна може бити уз доручак, друга, рецимо, као рана ужина.
МИТ: Ако уносите масти, гомилате масти
Ако једете праву врсту масти, нема разлога за бригу. То чак може бити врло ефикасан метод скидања вишка килограма. Здраве масти учиниће да будете сити дуже, смањиће ризик од неконтролисане потребе за слаткишима што је генерално позитивна ствар, зар не? Добар извор здравих масти били би рецимо авокадо, орашасти плодови… Од биљних уља, држите се доброг, старог маслиновог.

